BG Официален вестник на Европейския съюз L 15/2

РЕГЛАМЕНТ (ЕС) 2016/67 НА КОМИСИЯТА

от 19 януари 2016 година

за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от аметоктрадин, хлороталонил, дифениламин, флоникамид, флуазинам, флуоксастробин, халауксифен-метил, пропамокарб, протиоконазол, тиаклоприд и трифлоксистробин във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за хлороталонил, пропамокарб, тиаклоприд и трифлоксистробин са определени в приложение II към Регламент (ЕО) № 396/2005. МДГОВ за аметоктрадин, флоникамид, флуазинам, флуоксастробин и протиоконазол са определени в част А от приложение III към посочения регламент. МДГОВ за дифениламин са определени в приложение V и в част А от приложение III към посочения регламент. По отношение на халауксифен-метил няма конкретно определени МДГОВ и веществото не е включено в приложение IV към посочения регламент, така че се прилага по подразбиране стойността от 0,01 mg/kg, установена в член 18, параграф 1, буква б).

(2) В рамките на процедура по разрешаването на използването на продукт за растителна защита, съдържащ активното вещество аметоктрадин, върху градински чай и босилек, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на флоникамид такова заявление беше подадено за използването му при чушки, брюкселско зеле, грах (без шушулките), семена от памук, ечемик, овес и ръж. По отношение на флуазинам такова заявление бе подадено за използването му при домати. По отношение на флуоксастробин и протиоконазол такива заявления бяха подадени за използването им при шалот/дребен лук. По отношение на пропамокарб такова заявление беше подадено за използването му при праз. По отношение на тиаклоприд такова заявление бе подадено за използването му при земна ябълка.

(4) В съответствие с член 6, параграфи 2 и 4 от Регламент (ЕО) № 396/2005 бе подадено заявление за използването на хлороталонил върху червени боровинки. Заявителят твърди, че разрешеното използване на това вещество върху тази култура в Съединените американски щати води до по-високи остатъчни вещества от разрешените с Регламент (ЕО) № 396/2005 МДГОВ и че е необходимо определянето на по-висока МДГОВ, за да се избегнат пречките пред търговията при вноса на тази култура.

(5) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(6) Европейският орган за безопасност на храните, наричан по-долу „Органът“, направи оценка на заявленията и на докладите за оценка, като обърна специално внимание на рисковете за потребителите, а където е целесъобразно — за животните, и даде обосновани становища относно предложените МДГОВ (2). Той изпрати становищата си до Комисията и до държавите членки, като ги направи и обществено достъпни.

(7) По отношение на пропамокарб Органът препоръчва определянето на нова МДГОВ от 30 mg/kg върху праз, която се получава от закръглянето на стойността от 20 mg/kg, изчислена с калкулатора за МДГОВ на Организацията за икономическо сътрудничество и развитие (ОИСР). Чрез прилагане върху праз на коефициент за готвене 0,88, получен за листни култури, предложените МДГОВ няма да доведат до превишаване на острата референтна доза и съответно са безопасни за потребителите. Предвид изразените опасения от някои държави членки обаче по-целесъобразно е да се определи МДГОВ на незакръглената стойност от 20 mg/kg. Тази стойност отразява по необходимия начин предназначените видове употреба върху праз.

(8) По отношение на всички останали заявления Органът стигна до заключението, че всички изисквания във връзка с данните са изпълнени и че измененията на МДГОВ, поискани от заявителите, са приемливи с оглед на безопасността на потребителите, което се основава на оценка на експозицията на потребителите от 27 конкретни групи европейски потребители. Органът взе предвид най-актуалната информация за токсикологичните свойства на веществата. Органът също така заключи, че нито дългосрочната експозиция на посочените вещества чрез консумация на всички хранителни продукти, които биха могли да ги съдържат, нито краткосрочната експозиция, дължаща се на прекомерна консумация на съответните култури и продукти, са показали, че има риск от превишаване на допустимата дневна доза или на острата референтна доза.

(9) По отношение на дифениламин в Регламент (ЕС) № 772/2013 на Комисията (3) се определят временни МДГОВ за ябълки и круши. Данните от наблюдението показват, че все още е налице неизбежно кръстосано замърсяване, засягащо нетретирани ябълки и круши. С цел да се предостави необходимото време на стопанските субекти за цялостно премахване на остатъци от дифениламин в складовите съоръжения, е целесъобразно да се запазят временните МДГОВ, които ще бъдат преразгледани. При това преразглеждане ще се вземе предвид информацията, налична в периода от две години след датата на публикуване на настоящия регламент.

(10) На 5 юли 2013 г. Комисията за Кодекс алиментариус (4) прие максимално допустима граница на остатъчни вещества съгласно Кодекса (CXL) за трифлоксистробин при маслини за производство на масло. Тези CXL са безопасни за потребителите в Съюза (5) и поради това следва да бъдат включени в Регламент (ЕО) № 396/2005 като МДГОВ.

(11) По отношение на тиаклоприд и трифлоксистробин с Регламент (ЕС) 2015/1200 на Комисията (6) бяха изменени няколко МДГОВ. С този регламент бяха понижени МДГОВ за тиаклоприд при земна ябълка и за трифлоксистробин при маслини за производство на масло до съответните граници на определянето, считано от 12 февруари 2016 г. В интерес на правната сигурност е целесъобразно МДГОВ, предвидени в посочения регламент, да се прилагат от същата дата.

(12) По отношение на халауксифен-метил Органът представи заключение относно партньорския преглед на оценката на риска от употребата на посоченото активно вещество като пестицид (7). В този контекст той препоръча да се определят МДГОВ, които обхващат представителните употреби съгласно добрите селскостопански практики в Съюза. Комисията проведе консултации с референтните лаборатории на Европейския съюз относно подходящите граници на определяне.

(13) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(14) Поради това Регламент (ЕО) № 396/2005 следва да бъде съответно изменен.

(15) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II, III и V към Регламент (ЕО) № 396/2005 се изменят в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

По отношение на МДГОВ за тиаклоприд при земна ябълка и МДГОВ за трифлоксистробин при маслини за производство на масло той обаче се прилага от 12 февруари 2016 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 19 януари 2016 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Научните доклади на ЕОБХ са достъпни на следния уебсайт: http://www.efsa.europa.eu

Reasoned opinion on the modification of the existing MRLs for for ametoctradin in sage and basil (Обосновано становище относно изменението на съществуващите МДГОВ за аметоктрадин при градински чай и босилек). EFSA Journal (Бюлетин на ЕОБХ) 2015;13(6):4153 [22 стр.].

Определяне на допустими отклонения от МДГОВ при внос за хлороталонил при червени боровинки. EFSA Journal (Бюлетин на ЕОБХ) 2015;13(7):4193 [21 стр.].

Reasoned opinion on the modification of the existing MRLs for flonicamid in several crops (Обосновано становище относно изменението на съществуващите МДГОВ за флоникамид при няколко култури). EFSA Journal (Бюлетин на ЕОБХ) 2015;13(5):4103 [26 стр.].

Reasoned opinion on the setting of a new MRL for fluazinam in tomatoes (Обосновано становище за определяне на нови МДГОВ за флуазинам при домати). EFSA Journal (Бюлетин на ЕОБХ) 2015;13(6):4154 [23 стр.].

Изменение на съществуващите максимално допустими граници на остатъчни вещества (МДГОВ) за флуоксастробин при шалот/дребен лук. EFSA Journal (Бюлетин на ЕОБХ) 2015;13(6):4143 [19 стр.].

Reasoned opinion on the modification of the existing maximum residue levels for propamocarb in onions, garlic, shallots and leeks (Обосновано становище относно изменението на съществуващите максимално допустими граници на остатъчни вещества за пропамокарб при лук, чесън, шалот/дребен лук и праз). EFSA Journal (Бюлетин на ЕОБХ) 2015; 13(4):4084 [20 стр.].

Modification of the existing maximum residue level (MRL) for prothioconazole in shallots (Изменение на съществуващите МДГОВ за протиоконазол при шалот/дребен лук). EFSA Journal (Бюлетин на ЕОБХ) 2015;13(5):4105 [20 стр.].

Modification of the existing maximum residue level for thiacloprid in Jerusalem artichokes (Изменение на съществуващите МДГОВ за тиаклоприд в земна ябълка). EFSA Journal (Бюлетин на ЕОБХ) 2015;13(7):4191 [18 стр.].

(3) Регламент (ЕС) № 772/2013 на Комисията от 8 август 2013 г. за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества за дифениламин във или върху определени продукти (ОВ L 217, 13.8.2013 г., стр. 1).

(4) Докладите на Комитета по Кодекса за остатъчните вещества от пестициди са достъпни на следния адрес: http://www.codexalimentarius.org/download/report/799/REP13_PRe.pdf

Съвместна програма на ФАО и СЗО относно стандартите за храните, Комисия по Кодекс алиментариус. Допълнения II и III. Тридесет и шеста сесия. Рим, Италия, 1—5 юли 2013 г.

(5) Scientific support for preparing an EU position for the 45th Session of the Codex Committee on Pesticide Residues (CCPR) (Научна подкрепа за подготовка на позицията на ЕС по време на 45-ата сесия на Комитета по Кодекса за остатъчните вещества от пестициди). EFSA Journal (Бюлетин на ЕОБХ) 2013; 11(7):3312 [210 стр.]. doi:10.2903/j.efsa.2013.3312.

(6) Регламент (ЕС) 2015/1200 на Комисията от 22 юли 2015 г. за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества за амидосулфурон, фенхескамид, крезоксим-метил, тиаклоприд и трифлоксистробин във или върху определени продукти (ОВ L 195, 23.7.2015 г., стр. 1).

(7) Conclusion on the peer review of the pesticide risk assessment of the active substance halauxifen-methyl (Заключение относно партньорския преглед на оценката на риска от употребата на активното вещество халауксифен-метил (XDE-729 метил) като пестицид). EFSA Journal (Бюлетин на ЕОБХ) 2014;12(12):3913 [93 стр.].